E-188/2009

Mál þetta, sem dómtekið var 17. september sl., er höfðað með stefnu birtri 30. janúar sl.

Stefnandi er Hjá Maddý sf., kt. 000000-0000, Eyravegi 27, Selfossi.

Stefndi er Eyjaborg ehf., kt. 000000-0000, Baugstjörn 13, Selfossi.

Dómkröfur stefnanda eru þær að stefnda verði gert að greiða stefnanda skuld að fjárhæð 270.787 krónur ásamt dráttarvöxtum samkvæmt III. kafla vaxtalaga frá 30. júní 2008 til greiðsludags og málskostnað að mati dómsins.

Dómkröfur stefnda eru þær að hann verði einungis dæmdur til að greiða stefnanda 100.000 krónur. Þá er krafist málskostnaðar úr hendi stefnanda að mati dómsins.

Málavextir.

Stefnandi mun reka bókhalds- og ráðgjafaþjónustu á Selfossi en stefndi er einkahlutafélag sem stofnað var í september 2006. Í greinargerð stefnda segir að B.J. Endurskoðun hafi séð um stofnun fyrirtækisins og annast bókhald þess. Vegna veikinda forsvarmanns þess fyrirtækis hafi verið leitað til stefnanda og honum falið að annast bókhaldið. Hafi bókhaldsgögn verið í höndum stefnanda í 4-5 mánuði og hafi stefnandi tölusett fylgiskjöl, farið yfir bankafærslur og slegið inn í tölvu. Þá hafi stefnandi prentað út sjóðsbók en engum skýrslum skilað til yfirvalda. Hafi stefndi verið óánægður með vinnubrögð og gjaldtöku stefnanda og því tekið bókhaldsgögnin úr höndum hans og samið við annað fyrirtæki um að sækja um frest og ganga frá ársreikningi og skattauppgjöri. Hafi það fyrirtæki gengið fljótt og vel frá málinu og gert stefnda sanngjarnan reikning.

Stefnandi hefur lagt fram vinnuskýrslu og þar kemur fram að frá 7. til 23. maí 2008 hafi hann unnið 43 og hálfan tíma að bókhaldi ársins 2007, nánar tiltekið færslur/afstemmingar. Hafi allt bókhald félagsins árið 2007 verið fært, alls 400 fylgiskjöl með 1486 færslum.

Málsástæður og lagarök stefnanda.

Stefnandi byggir á reikningi nr. 3592, útgefnum 31. maí 2008 með 1. vaxtadag 30. júní sama ár og sé reikningurinn tilkominn vegna bókhaldsvinnu. Hafi skuldin ekki fengist greidd þrátt fyrir innheimtutilraunir og sé málshöfðun þessi því nauðsynleg.

Stefnandi vísar til meginreglu kröfuréttar um efndir fjárskuldbindinga sem fái m.a. lagastoð í 47. gr., 52. gr. og 53. gr., sbr. 23. gr. laga nr. 50/2000. Um gjalddaga kröfunnar er vísað til meginreglu 49. gr. laganna.

Dráttarvaxtakrafa er studd við reglur III. kafla vaxtalaga og krafa um málskostnað er byggð á 1. mgr. 130. gr. laga nr. 91/1991,

Málsástæður og lagarök stefnda.

Stefndi byggir kröfu sína um lækkun á reikningsskuld hans við stefnanda á því að krafa stefnanda sé ósanngjörn. Hafi stefnandi skrifað allt of mikla vinnu á þetta litla bókhald og hefði öll þessi vinna verið unnin í raun og veru hafi hún að miklu leyti verið óþörf og beinlínis til þess fallin að valda stefnda tjóni. Stefnandi eigi rétt á einhverri greiðslu fyrir vinnu sína en krafa hans sé allt of há. Telur stefndi sig hafa sýnt fram á það með framlagningu reikninga fyrir sambærilega þjónustu að krafa stefnanda sé ósanngjörn og beri því ekki að taka hana til greina nema að hluta. Vísar stefndi til 47. gr. laga nr. 50/2000. Stefndi bendir á að á reikningi stefnanda sé ekkert tilgreint við hvað hafi verið unnið nema að vöruheiti sé sagt vera „Bókhald vsk. færslur 2007.” Verkskýrsla fylgi ekki reikningi en stefndi eigi rétt á því að stefnandi geri honum sundurliðaðan reikning fyrir hinni seldu þjónustu þannig að hann geti séð með hvaða hætti heildarverð þjónustunnar sé reiknað út. Beri honum ekki skylda til að greiða seljanda fyrir þjónustu fyrr en hann hafi fengið slíkan reikning. Að því er málskostnaðarkröfu varðar vísar stefndi til þess að hann hafi margsinnis boðist til þess að greiða sanngjarnt endurgjald til stefnanda en hann hafi haldið fast við hina ósanngjörnu kröfu sína. Sé allur þessi málatilbúnaður því óþarfur og hljóti að vera á kostnað stefnanda.

Stefndi vísar til meginreglna samninga- og kröfuréttar sem og laga nr. 42/2000 um þjónustukaup, einkum 6. gr. laga nr. 48/2000 um neytendakaup og laga nr. 50/2000 um lausafjárkaup. Málskostnaðarkrafa er reist á 130. gr. laga nr. 91/1991.

Niðurstaða.

Ekki er um það deilt í máli þessu að stefndi leitaði til stefnanda og fól honum tiltekna bókhaldsvinnu. Stefnandi á rétt á greiðslu fyrir vinnu sína og hefur lagt fram vinnuskýrslu þar sem fram kemur að hann hafi unnið í 43 og hálfan tíma í þágu stefnda. Stefnandi hefur gert stefnda reikning fyrir þessa vinnu sína en stefndi telur stefnanda hafa lagt allt of mikla vinnu í lítið bókhald að hans mati og sé krafa hans því ósanngjörn. Telur stefndi hæfilegt að greiða stefnanda 100.000 krónur fyrir verkið. Fyrirsvarsmaður stefnanda, M-kvk-nf K-kvk-nf E-kvk-nf, skýrði svo frá fyrir dómi að um hafi verið að ræða 400 fylgiskjöl og tæpar 1500 færslur og hefði bókhaldið verið fært lögum samkvæmt í þann búning að útbúa mætti ársskýrslu. Hefði þetta tekið rétt rúma vinnuviku.

Stefndi hefur ekki aflað matsgerðar til að hnekkja fullyrðingum stefnanda um þann kostnað sem hann telur hafa hlotist af vinnu sinni í þágu stefnda og þá hefur hann ekki sýnt fram á að reikningar þeir sem hann hefur lagt fram í málinu séu fyrir sambærilega þjónustu og stefnandi innti af höndum. Stefnandi á rétt á greiðslu fyrir vinnu sína og þar sem ekki hefur verið sýnt fram á að krafa hans sé ósanngjörn verður hún tekin til greina með vísan til 47. gr. laga nr. 50/2000 um lausafjárkaup, sbr. einnig 7. gr. laga nr. 42/2000 um þjónustukaup.

Með vísan til 1. mgr. 130. gr. laga nr. 91/1991 ber að dæma stefnda til að greiða stefnanda 100.000 krónur í málskostnað.

H-kk-nf O. A-kk-nf dómstjóri kvað upp dóminn. Dómsuppkvaðning hefur dregist fram yfir lögbundinn frest en lögmenn aðila töldu endurflutning óþarfan.

DÓMSORÐ:

Stefndi, Eyjaborg ehf., greiði stefnanda, Hjá Maddý sf., 270.787 krónur ásamt dráttarvöxtum samkvæmt III. kafla vaxtalaga frá 30. júní 2008 til greiðsludags og 100.000 krónur í málskostnað.

H-kk-nf O. A-kk-nf.